শিল্পওবাণিজ্যমন্ত্রক
১০ থেকে ১৬ জানুয়ারি কেন্দ্রীয় সরকার প্রথম স্টার্টআপ ইন্ডিয়া ইনোভেশন উইক উদযাপন করবে
নয়াদিল্লী, ৯ জানুয়ারি, ২০২২
শিল্প উৎসাহ এবং অভ্যন্তরীণ বাণিজ্য দপ্তর প্রথমবারের মতো স্টার্টআপ ইন্ডিয়া ইনোভেশন উইক উদযাপন করবে। ১০ থেকে ১৬ জানুয়ারি পর্যন্ত ভার্চুয়ালি এই উপলক্ষ্যে নানা অনুষ্ঠানের আয়োজন করা হয়েছে। স্বাধীনতার ৭৫তম বর্ষ উপলক্ষ্যে আজাদি কা অমৃত মহোৎসব পালনের অঙ্গ হিসেবে স্টার্টআপ ইন্ডিয়া ইনোভেশন উইক উদযাপন করা হবে। ২০২১ সালটিকে ইউনিকর্ন বর্ষ বলে স্বীকৃতি দেওয়া হয়েছে। এ বছর ৪০টির বেশি ইউনিকর্ন সংস্থা যুক্ত হয়েছে।
ভারত আন্তর্জাতিক ক্ষেত্রে উদ্ভাবনের কেন্দ্র হয়ে উঠছে। ভারতে বিশ্বের তৃতীয় বৃহত্তম স্টার্টআপ ব্যবস্থাপনা রয়েছে। শিল্প উৎসাহ ও অভ্যন্তরীণ বাণিজ্য দপ্তর সূত্রে জানা গেছে এ পর্যন্ত ৬১ হাজার স্টার্টআপ সংস্থা ভারতে গড়ে উঠেছে। এর আওতায় ৫৫ রকমের শিল্প দেশের ৬৩৩টি জেলায় গড়ে উঠেছে। প্রতিটি রাজ্য ও কেন্দ্রশাসিত অঞ্চলে কমপক্ষে একটি করে স্টার্টআপ সংস্থা রয়েছে। ২০১৬ সাল থেকে এ পর্যন্ত নতুন শিল্পোদ্যোগ বা স্টার্টআপ সংস্থাগুলি ৬ লক্ষ কর্মসংস্থান সৃষ্টি করেছে। দেশের মধ্যে দ্বিতীয় ও তৃতীয় স্তরের শহরগুলিতে ৪৫ শতাংশ স্টার্টআপ সংস্থা রয়েছে। আবার মোট নতুন শিল্পোদ্যোগ সংস্থার মধ্যে ৪৫ শতাংশ সংস্থা মহিলারা গড়ে তুলেছেন। আন্তর্জাতিক মূল্য শৃঙ্খলে ভারতের যুক্ত হওয়াকে আরও ত্বরান্বিত করতে স্টার্টআপ সংস্থাগুলির যথেষ্ট সম্ভাবনা রয়েছে।
নতুন শিল্পোদ্যোগ ও উদ্ভাবন উৎসবের মূল উদ্দেশ্য হল দেশের গুরুত্বপূর্ণ নতুন শিল্পোদ্যোগ, বিনিয়োগকারী, ইনকিউবেটর, অর্থের যোগানদার, ব্যাঙ্ক, নীতি নির্ধারক এবং দেশ বিদেশের স্টার্টআপ সংস্থাগুলির প্রতিনিধিরা একই মঞ্চে আসবেন। এরফলে উদ্ভাবনে উৎসাহদান, তথ্যের আদান-প্রদান, স্টার্টআপ সংস্থাগুলির জন্য বিনিয়োগ এবং যুবক-যুবতীদের উদ্ভাবন ও শিল্পোদ্যোগে উৎসাহিত করার মত বিষয়গুলি নিয়ে সপ্তাহব্যাপী আলোচনা হবে।
বিভিন্ন রাজ্য ও কেন্দ্রশাসিত অঞ্চলের অংশগ্রহণের পাশাপাশি কেন্দ্রের বিভিন্ন দপ্তর সপ্তাহব্যাপী এই আয়োজনে অংশগ্রহণ করবে। এখানে আলোচনাচক্র, কর্মশালা ও বিভিন্ন ধরণের উপস্থাপনার ব্যবস্থা করা হয়েছে। সপ্তাহব্যাপী এই অনুষ্ঠানে অংশগ্রহণ করতে চাইলে https://www.startupindiainnovationweek.in লিঙ্কে নাম নিবন্ধীকরণ করুন।
সপ্তাহব্যাপী বিভিন্ন অনুষ্ঠানের মধ্যে উল্লেখযোগ্য হল : প্রধানমন্ত্রীর স্টার্টআপ সংস্থাগুলির প্রতিনিধিদের সঙ্গে মতবিনিময়, জাতীয় স্টার্টআপ পুরস্কার ২০২১এর ফলাফল ঘোষণা, দূরদর্শনে স্টার্টআপ চ্যাম্পিয়ান ২.০ অনুষ্ঠানের সূচনা, আন্তর্জাতিক বিনিয়োগকারী ও দেশীয় তহবিল যোগানদারদের সঙ্গে বৈঠক, ডিজিটাল কমার্স, ডিজিটাল স্ট্র্যাটেজির নেটওয়ার্কের সূচনা, বিভিন্ন অধিবেশনে কেন্দ্রীয় শিক্ষামন্ত্রক, নীতি আয়োগ, প্রধানমন্ত্রীর বৈজ্ঞানিক উপদেষ্টা দপ্তর, ব্যাঙ্কে সরাসরি অর্থ পাঠানোর দপ্তর, তথ্যপ্রযুক্তি ও বৈদ্যুতিন মন্ত্রক, প্রতিরক্ষা মন্ত্রক, সামাজিক ন্যায় ও ক্ষমতায়ণ মন্ত্রকের অংশগ্রহণ ; মৎস্য দপ্তরের ফিসারিজ স্টার্টআপ গ্র্যান্ড চ্যালেঞ্জ ইত্যাদি।
প্রথম দিন শিল্প ও বাণিজ্য মন্ত্রী শ্রী পীযূষ গোয়েল, দপ্তরের দুই প্রতিমন্ত্রী শ্রী সোমপ্রকাশ ও শ্রীমতী অনুপ্রিয়া প্যাটেলের উপস্থিতিতে অনুষ্ঠানের উদ্বোধন করবেন। এদিন ‘ট্রান্সফর্মিং বিজনেস থ্রু কো-ক্রিয়েশন’ বিষয় নিয়ে প্যানেল আলোচনা হবে। দ্বিতীয় দিন নিখিল ভারত কারিগরি শিক্ষা পরিষদ অনুষ্ঠানের সমন্বয়ের দায়িত্বে রয়েছে। এদিন দুটি প্যানেল আলোচনা হবে। তৃতীয় দিনেও নিখিল ভারত কারিগরি শিক্ষা পরিষদ অনুষ্ঠানের সমন্বয়ের দায়িত্ব পালন করবে। এদিন ‘বড় শিল্পোদ্যোগের জন্য পাকা চুলের মাথার প্রয়োজন নেই এবং ‘বিদ্যালয়, উদ্ভাবন, খেলাধুলা ও পাঠ্যসূচি’ এই দুটি বিষয়ের ওপর আলোচনা হবে। চতুর্থ দিন আলোচনার মধ্যে উল্লেখযোগ্য ব্যাঙ্ক, সরকারি বাজারের ব্যবহারের সুযোগ পাওয়ার জন্য আর্থিক সহায়তা। পঞ্চম দিন ওপেন নেটওয়ার্ক ফর ডিজিটাল কমার্স বা ওএনডিসি নিয়ে আলোচনা হবে। ষষ্ঠ দিন প্রধানমন্ত্রী নতুন নতুন শিল্পোদ্যোগী সংস্থা এবং শিল্পোদ্যোগীদের সঙ্গে মতবিনিময় করবেন। এই অনুষ্ঠানে লোকাল ফর গ্লোবাল প্রযুক্তির ভবিষ্যৎ, মূল থেকে বিকশিত হওয়ার মতো নানা বিষয় নিয়ে কথা হবে। শেষ দিন পাবলিক ডিজিটাল ইনফ্রাসট্রাকচার, স্মার্ট সিটি মিশন এবং স্টার্টআপগুলির মধ্যে সমন্বয় নিয়ে আলোচনা হবে।
CG/CB/NS
(Visitor Counter : 169